Metodický list

ZDRAVÝ ŽIVOTNÝ ŠTÝL

O troch prasiatkach – hra pripravená žiakmi II. stupňa pre žiakov I. stupňa
1. Cieľ, zameranie aktivity
Nezdravý životný štýl, nevyhovujúce životné prostredie spôsobuje hlavné zdravotné problémy na Slovensku. Výchovou žiakov ku zdraviu chceme dosiahnuť, aby boli žiaci schopní rozlíšiť, čo je zdraviu prospešné a čo je škodlivé, aby si správne návyky preniesli aj do dospelosti. Cieľom je prostredníctvom hravej formy poukázať na správne stravovanie, vyváženú hodnotnú stravu, zlepšiť stravovacie návyky, zvýšenie spotreby ovocia, zeleniny a mlieka.

2. Vyučovací predmet
Prierez tém viacerých predmetov

Slovenský jazyk a literatúra – divadelná hra, stvárnenie postáv

Informatika – výber pesničiek, strih a príprava zvuku, ozvučenie

Výtvarná výchova a Technická výchova – príprava kulís a kostýmov
3. Pomôcky
Na realizáciu je potrebné:

· nahrávka rozprávky O troch prasiatkach, my sme použili verziu od Oľgy Janíkovej: Tri prasiatka a vlk, prerozprávaná Libušou Trutzovou, Robertom Rothom, Richardom Stankem, Ivanom Vojtekom a Stanom Dančiakom. Vybrali sme si ju kôli pekným pesničkám, ktoré sme použili.
· Kulisy – domčeky pre prasiatka, okolie

· Kostýmy pre hercov

· Potraviny – obrázky, nachádzajúce sa v pyramíde zdravej výživy, ktoré sa dajú pripevniť na domček

4. Príprava
1. Na hodine SJ si žiaci rozdelia úlohy a texty k jednotlivým postavám.
2. Na hodine informatiky sa podľa dohody pripravia a nastrihajú piesne, ktoré sa použijú.  Použili sme aj pesničku z Ozzie Boo – Zostal som tu sám... Ak máte žiakov, ktorí radi spievajú, môžu piesne nacvičiť aj v sprievode hudobných nástrojov, my sme využili piesne z CD, nakoľko sme nechceli deti zaťažovať dlhšou prípravou. Postavy boli trochu prispôsobené nášmu zámeru, jedno prasiatko sa venovalo napr. cvičeniu a dávalo si pozor na štíhlu líniu a pod., nechali sme to na tvorivosti žiakov.
3. Na hodine VV a TECH žiaci vyrobili kulisy – domčeky, ozdoby a pod.
4. Párkrát precvičiť a je to, nemusí to byť dokonalé, dôležitý je zámer.
5. Postup / Realizácia 
1. Žiaci odohrajú pripravené divadlo O troch prasiatkach. 

2. Učiteľ v spolupráci s hercami otvára diskusiu o hre – aké boli prasiatka, čo robili, aké domčeky si postavili, čo na nich bolo – teda čo jedli, aký bol vlk.... Diskusiu usmerňuje učiteľ.

V našej hre jedno prasiatko jedlo len sladkosti a sladké nápoje = nevhodné stravovanie,  druhé prasiatko jedlo síce zdravé jabĺčka, ale nič iné nejedlo – nevyvážená strava a tretie prasiatko jedlo všetko ako malo – vyvážená strava. Diskusia končí a je zameraná na posledné prasiatko s tehlovým domčekom a teda na pyramídu zdravej výživy. Deti v diskusii samé priraďujú a určujú potraviny do pyramídy podľa toho, čo sa na domčeku nachádza.  Jednotlivé domčeky sú prirovnávané k imunitnému systému a vlk ku chorobe, ktorá môže imunitný systém napadnúť pri stravovaní charakteristickým pre jednotlivé prasiatka.
3. Na záver si deti I. stupňa zatancujú s hercami na záverečnú pesničku Priateľa nikdy nemôžeš sklamať = staráme sa čo najlepšie o svojho najlepšieho priateľa ktorým sme my sami a naše telo.

6. Zhrnutie 
Divadielkom hravou formou naučíme deti zásadám správneho stravovania, vyváženej stravy, akým potravinám sa majú vyhýbať a aký dôsledok ma nesprávne stravovanie. Okrem toho sa zlepšia aj vzťahy žiakov, keďže žiaci II. stupňa pripravujú aktivitu pre I. stupeň. Samozrejme spolužiaci z II. stupňa sa s veľkou radosťou prídu pozrieť na svojich kamarátov (
 Jesť, to je nevyhnutnosť, 

ale správne jesť, 

to je umenie.
La Rochefoucauld
7. Prílohy 
Na inšpiráciu pripájame niekoľko obrázkov kulís

